ປະທານສະພາແຫ່ງຊາດ ເນັ້ນກຳລັງ ປກສ ສືບຕໍ່ຝຶກຝົນທາດແທ້ປະຕິວັດຍອມເສຍສະລະ ເພື່ອຊາດ ແລະ ປະຊາຊົນ
ໃນໂອກາດທີ່ ທ່ານ ປອ ໄຊ ສົມພອນ ພົມວິຫານ ກຳມະການກົມການເມືອງສູນກາງພັກປະທານສະພາແຫ່ງຊາດ ໄດ້ເຂົ້າຮ່ວມ ແລະ ໃຫ້ກຽດໂອ້ລົມຕໍ່ກອງປະຊຸມຍົກສູງບົດບາດການເຄື່ອນໄຫວຂອງສະພາແຫ່ງຊາດໃຫ້ແກ່ກຳລັງ ປກສ ຕອນບ່າຍຂອງວັນທີ 8 ສິງຫາ 2022, ໃຫ້ກຽດຕ້ອນຮັບຢ່າງອົບອຸ່ນໂດຍ ພົອ ວິໄລ ຫຼ້າຄຳຟອງ ກຳມະການກົມການເມືອງສູນກາງພັກ ຮອງນາຍົກລັດຖະມົນຕີ, ລັດຖະມົນຕີກະຊວງ ປກສ ພ້ອມດ້ວຍຄະນະຜູ້ ແທນທີ່ເຂົ້າຮ່ວມກອງປະຊຸມ; ເຊິ່ງທ່ານປະທານສະພາແຫ່ງຊາດ ໄດ້ເນັ້ນໃຫ້ທົ່ວກຳລັງປ້ອງກັນຄວາມສະຫງົບ ຈົ່ງເອົາໃຈໃສ່ຮັກສາມູນເຊື້ອອັນດີງາມ ໂດຍສືບຕໍ່ຝຶກຝົນທາດແທ້ປະຕິວັດ, ຈົງຮັກພັກດີຕໍ່ປະເທດຊາດ, ຍອມເສຍສະລະເພື່ອຊາດເພື່ອປະຊາຊົນ.
ການໂອ້ລົມໃນຄັ້ງນີ້, ກ່ອນອື່ນໝົດທ່ານປະທານສະພາແຫ່ງຊາດ ໄດ້ສະແດງຄວາມຍ້ອງຍໍຊົມເຊີຍຕໍ່ກຳລັງປ້ອງກັນຄວາມສະຫງົບ ທີ່ໄດ້ເຄື່ອນໄຫວໜ້າທີ່ການເມືອງຕາມພາລະບົດບາດ, ສິດ ແລະ ໜ້າທີ່ຂອງກຳລັງ ໂດຍສະເພາະແມ່ນການຈັດຕັ້ງປະຕິບັດວາລະແຫ່ງຊາດ ວ່າດ້ວຍການແກ້ໄຂບັນຫາ ຢາເສບຕິດສາມາດແກ້ໄຂຄະດີຢາເສບຕິດ ໃນຂອບເຂດທົ່ວປະເທດໄດ້ 4.094 ເລື່ອງ, ຈັບຜູ້ຖືກຫາໄດ້ 5.818 ຄົນ ຍິງ 618 ຄົນ; ຄຽງຄູ່ກັນນັ້ນ, ທ່ານກໍໄດ້ຍົກໃຫ້ເຫັນດ້ານທີ່ທ້າທາຍທົດສອບ, ເຊິ່ງໃນທົ່ວກຳລັງປ້ອງກັນຄວາມສະຫງົບ ຈົ່ງເອົາໃຈໃສ່ຮັກສາມູນເຊື້ອອັນດີງາມ ໂດຍສືບຕໍ່ຝຶກຝົນ ທາດແທ້ປະຕິວັດ, ຈົງຮັກພັກດີຕໍ່ ປະເທດຊາດ, ຍອມເສຍສະລະ ເພື່ອຊາດເພື່ອປະຊາຊົນຂອງນາຍ ແລະ ພົນຕຳຫຼວດ ໃຫ້ຖືເປັນບັນຫາສຳຄັນໃຈກາງ ແລະ ບໍ່ສາມາດຖືເບົາໄດ້;
ສ້າງຄວາມເປັນເອກະພາບສູງກັບແນວທາງຂອງພັກ, ກົດໝາຍຂອງລັດຢ່າງໜັກແໜ້ນພາຍໃນຖັນແຖວກຳລັງ ປກສ, ໃຫ້ກຳລັງ ປກສ ກໍຄືກຳລັງປະກອບອາວຸດປະຊາຊົນ ເປັນກຳລັງແຖວໜ້າໃນການກຳແໜ້ນແນວທາງນະໂຍບາຍຂອງພັກ, ກົດໝາຍຂອງລັດຈັດຕັ້ງຜັນຂະຫຍາຍອອກມາເປັນແຜນການອັນລະອຽດຂອງກຳລັງປ້ອງກັນຄວາມສະຫງົບ; ກຳລັງປ້ອງກັນຄວາມສະຫງົບປະຊາຊົນຕ້ອງຝຶກຝົນຫຼ່ໍຫຼອມດ້ານສິ ລະປະຍຸດ, ຍຸດທະວິທີຢ່າງເປັນປະຈຳ ( ຮູ້ສະພາບ, ກຳສະພາບໃຫ້ຊັດເຈນ, ມີຫຼັກວິຊາສະເພາະ ແລະ ຕົວຈິງ ) ກຳສະພາບໄດ້ດີເທົ່າໃດ, ກຳຂ່າວໄດ້ແໜ້ນເທົ່າໃດ ຈຶ່ງສາມາດເອົາຊະນະພວກຄົນບໍ່ດີໄດ້.
ກອງປະຊຸມໃນຄັ້ງນີ້ ຖືເປັນ ເຫດການທີ່ມີຄວາມໝາຍສຳຄັນ ໃນຊີວິດການເມືອງ, ເປັນຂີດໝາຍ ສຳຄັນແນໃສ່ສ້າງຄວາມຮັບຮູ້ເຂົ້າ ໃຈຢ່າງຖືກ ຕ້ອງເລິກເຊິ່ງເຖິງພາລະບົດບາດ, ໜ້າທີ່ຂອງສະພາແຫ່ງຊາດ, ສະມາຊິກສະພາແຫ່ງຊາດ; ພາລະບົດບາດ, ໜ້າທີ່ຂອງສະພາປະຊາຊົນແຂວງ, ນະຄອນຫຼວງ, ຮ່ວມມືໃນການຍົກສູງພາລະບົດບາດຂອງສະພາ ແລະ ສະມາຊິກສະພາໄດ້ຮັບການປັບປຸງ ເສີມຂະຫຍາຍໄປທາງລວງເລິກ ແລະ ລວງກວ້າງທົ່ວເຖິງໃນກໍາລັງ ແລະ ສັງຄົມນັບມື້ເພີ່ມຂຶ້ນ, ສ້າງຄວາມເອກະພາບ ແລະ ຄວາມຮັບຜິດຊອບຂອງຄະນະພັກ, ຄະນະນຳແຕ່ລະຂັ້ນຢ່າງຮອບດ້ານກົມກຽວ, ສ່ອງແສງໃຫ້ເຫັນເຖິງການເຕີບໃຫຍ່ຂະຫຍາຍຕົວຂອງການ ຈັດຕັ້ງສະພາເປັນອົງການຕົວແທນແຫ່ງສິດ ແລະ ຜົນປະໂຫຍດຂອງປະຊາຊົນບັນດາເຜົ່າ, ເປັນອົງການກຳອຳນາດສູງສຸດແຫ່ງລັດໃນການປະຕິບັດ 3 ພາລະບົດສໍາຄັນນັ້ນ ຄື: ພາລະບົດບາດໃນການຄົ້ນຄວ້າສ້າງ, ປັບປຸງລັດຖະທຳມະນູນ, ກົດໝາຍ ແລະ ນິຕິກຳໃຕ້ກົດໝາຍ.